Paul Håvard Østby

Paul Håvard Østby (født 1974) er en norsk komiker og tekstforfatter oppvokst på Eina i Vestre Toten kommune. 

Østby er kanskje mest kjent fra sommershowet Urbane Totninger, som han startet sammen med Gustav Nilsen. Showet satte rekord i 2018 med 34.500 publikummere. I 2023 spilte Urbane Totninger for 30 fulle hus på Chat Noir i Oslo.

Østby er også sterkt involvert i firmaet Seriøst Firma AS der han både setter opp showproduksjoner og underholder næringslivet.  Sommeren 2023 var det urpremiere på familieshowet Mårazol Kæmping, skrevet av Østby. 

Østby utdannet seg til IT-ingeniør og lærer, men begynte å livnære seg av underholdning i 2001. Fra dette året var han i mange år tilknyttet managementet Stand Up Norge.

Østby prøvde seg de følgende årene som programleder på TV3 (med Halvard Flatland), som rapper i Bønder i Kamp (nummer én på 10 i skuddet), med humorinnslag på radio (Reiseradioen og P4), som forfatter på Gyldendal Forlag (Romanen Geirs univers), og han var på turné med Riksteateret (Større enn Abba). 

Fra 2007 slo han seg sammen med kollega Gustav Nilsen, og satte opp sommershow på Kapp på Toten med navnet Urbane Totninger. Dette ble til mange år med stadig nye show til og med 2023. 2024 er et pauseår for showgjengen som også består av Sverre Fredrik Bø Nordheim, Ida Marie Ringerud, Torbjørn Dyrud, Lewi Bergrud, Jon Anders Narum og Håvar Gjestvang. 

I 2003 ble han nominert til Komipris for Årets gjennombrudd og i 2017 ble Paul nominert til Komipris for Beste mannlige scenekomiker.

 Utgivelser 
 Totengangstermotherfucker, CD-singel med Bønder i Kamp, Rogn i påsan records, 2003 (10 uker på 1.-plass av 10 i skuddet)
 Geirs Univers, humoristisk roman, Gyldendal, 2004 
 Sa brura / Litt på en snurr, CD-singel med Bønder i Kamp, 2009
 Gull i grønne skoger (P4s VM-låt), singel som Gustav & Paul, 2011
 Rist på huggu, singel med Håkon Skaugs Årkezter, 2013 (nådde 1.-plass på iTunes-lista i Norge)

 Medvirkning i TV og radio 
 God kveld Dagfinn (tekstforfatter)
 Best uten ball (tekstforfatter)
 Komiprisen, Idrettsgallaen og div. andre TV-program med ØstBye & Rønning
 Humorinnslag i Reiseradioen med ØstBye & Rønning
 Programleder sammen med Halvard Flatland i Xperimentet på TV3
 Humorinnslag i Reiseradioen sammen med Gustav Nilsen
 Med i panelet i noen sesonger av 20 spørsmål på NRK radio og TV
 Humorleverandør sammen med Gustav Nilsen i P4 i noen år. Påskekrim, Julekalender, spalten Morgenfuglene m.m.

 Show 
 ØstBye & Rønning går litt for langt, sommershow på Christian Kvart 2003
 Jakten på den forsvunne buksa (manus på barneteater for Haugesund Teater), 2003
 ØstBye & Rønning - sommerturne, 2004
 Større enn Abba, turne med ØstBye & Rønning + Riksteatret, 2005
 Større enn Abba - sommershow på Latter, 2005
 Urbane Totninger 2007 - 2023 (16 show)
 Julelatter 2011 og 2013 (Stand Up Norge)
 Julelatter på turné (Stand Up Norge), 2012 og 2014
 Tøyser jula inn 2018 og 2020 (Seriøst Firma)
Kjempeartig julegalla 2019 (Seriøst Firma)
Mårazol Kæmping 2023 (Seriøst Firma)

 Referanser 

Kategori:Norske komikere
Kategori:Personer fra Vestre Toten kommune
Kategori:Fødselsdato ikke oppgitt